แนวโน้มหุ้นลงแคบปัจจัยภายนอกถ่วง
นักวิเคราะห์ฯคาดตลาดหุ้นไทยเช้านี้น่าจะทรงตัวหรือปรับตัวลงเล็กน้อยตามต่างประเทศ ปัจจัยภายนอกถ่วง แต่ยังรอลุ้นผลเลือกตั้งกรีซ
14 มิ.ย. 2555

นักวิเคราะห์ฯคาดตลาดหุ้นไทยเช้านี้น่าจะทรงตัวหรือปรับตัวลงเล็กน้อยตามต่างประเทศ ปัจจัยภายนอกถ่วง แต่ยังรอลุ้นผลเลือกตั้งกรีซ
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยทิสโก้ กล่าวว่า ตลาดหุ้นไทยเช้านี้น่าจะทรงตัวหรือปรับตัวลงเล็กน้อยในทิศทางเดียวกับตลาดหุ้นต่างประเทศ หลังตัวเลขยอดค้าปลีกของสหรัฐฯประจำเดือนพ.ค.ลดลงต่อเนื่องเป็นเดือนที่ 2 สร้างความกังวลว่าการฟื้นตัวของเศรษฐกิจสหรัฐฯอาจจะชะลอตัว ขณะที่ตัวเลขภาคการผลิตอุตสาหกรรมของยูโรโซนเดือนเม.ย.ปรับตัวลง 0.8% บ่งชี้ว่าเศรษฐกิจของสหภาพยุโรปยังอยู่ในภาวะย่ำแย่ 
นอกจากนี้มูดีส์ อินเวสเตอร์ส เซอร์วิส ได้ลดอันดับความน่าเชื่อถือของสเปนลง 3 ขั้น จากระดับ A3 สู่ Baa3 และยังมีแนวโน้มปรับลงอีก หากสเปนมีการกู้เงินจากยูโรจริงตามที่เป็นข่าว 
พร้อมให้แนวรับ 1,145-1,150 จุด แนวต้าน 1,165-1,167 จุด
"คิดว่าตลาดฯคงย่อตัวลงไม่มาก เพราะนักลงทุนอยากจะรอดูผลการเลือกตั้งของกรีซก่อน ซึ่งเรามองว่าน่าจะออกมาเป็นบวกคือพรรคที่ Pro-bailout ซึ่งยอมรับการดำเนินนโยบายรัดเข็มขัดได้เป็นรัฐบาลครองเสียงหากมาก แต่ถ้าฝ่ายที่ Anti-bailout ได้ก็อาจจะมีขอมีการปรับแผนมาตรการรัดเข็มขัดให้ผ่อนคลายลง อย่างไรก็ตามไม่ว่าพรรคไหนจะเข้ามากรีซก็น่าจะยังอยู่ในอียูต่อไป แต่การจัดตั้งรัฐบาลอาจจะล่าช้าบ้างก็ถือเป็นเกมการเมือง"นายอภิชาติ กล่าว